贈峨嵋山彈琴李處士
作者：韋莊
朝代：唐

paragraphs: 峨嵋山下能琴客，似醉似狂人不測。
何須見我眼偏青，未見我身頭已白。
茫茫四海本無家，一片愁雲颺秋碧。
壺中醉臥日月明，世上長遊天地窄。
晉朝叔夜舊相知，蜀郡文君小來識。
後生常建彼何人，贈我篇章苦雕刻。
名卿名相盡知音，遇酒遇琴無間隔。
如今世亂獨翛然，天外鴻飛招不得。
余今正泣楊朱淚，八月邊城風刮地。
霓旌絳斾忽相尋，爲我尊前橫綠綺。
一彈猛雨隨手來，再彈白雪連天起。
淒淒清清松上風，咽咽幽幽隴頭水。
吟蜂遶樹去不來，別鶴引雛飛又止。
錦麟不動惟側頭，白馬仰聽空豎耳。
廣陵故事無人知，古人不說今人疑。
子期子野俱不見，烏啼鬼哭空傷悲。
坐中詞客悄無語，簾外月華庭欲午。
爲君吟作聽琴歌，爲我留名係仙譜。